BTS แจ้งปรับรูปแบบเดินรถไฟฟ้าใหม่ ลดความหนาแน่นผู้โดยสาร-ปิดซ่อมคืนนี้
BTS แจ้งปรับรูปแบบเดินรถไฟฟ้าใหม่ ลดความหนาแน่นผู้โดยสาร-ปิดซ่อมคืนนี้ โดยปรับรูปแบบการเดินรถไฟฟ้าใหม่เป็นดังนี้ จากสถานี หมอชิต-บางหว้า-หมอชิต ความถี่ 5 นาที, จากสถานีสยาม-แบริ่ง-สยาม ความถี่ 7 นาที และจากสถานีสยาม-สนามกีฬาแห่งชาติ-สยาม ความถี่ 5 นาที
24 ก.พ. 2559

บริษัท ระบบขนส่งมวลชนกรุงเทพ จำกัด (มหาชน) หรือ BTS แจ้งปรับรูปแบบการเดินรถไฟฟ้าใหม่เป็นดังนี้ จากสถานี หมอชิต-บางหว้า-หมอชิต ความถี่ 5 นาที, จากสถานีสยาม-แบริ่ง-สยาม ความถี่ 7 นาที และจากสถานีสยาม-สนามกีฬาแห่งชาติ-สยาม ความถี่ 5 นาที ทั้งนี้เพื่อความสะดวกในการเดินทางของผู้โดยสารและลดความหนาแน่นที่สถานีสยาม
ด้านนายอาณัติ อาภาภิรมย์ กรรมการ บมจ. ระบบขนส่งมวลชนกรุงเทพ เปิดเผยว่า สาเหตุที่ทำให้การเดินรถขัดข้องมาจากระบบรางที่เป็นจุดสับหลีกระหว่างชิดลมกับสยามมีปัญหาและต้องเปลี่ยนทั้งชุด โดยจะมีการซ่อมแซมในคืนนี้ เพื่อเปลี่ยนรางทั้งระบบ เนื่องจากขณะปรับเปลี่ยนต้องตัดไฟไม่ให้รถเดิน ขณะที่ในส่วนของสายสีลมไม่มีปัญหา แต่ต้องปรับการเดินรถเพื่อให้สอดคล้องกับสายสุขุมวิท
ทังนี้ เมื่อเวลา 6.15 น. วันที่ 24 ก.พ. 59 รถไฟฟ้าบีทีเอสเกิดเหตุขัดข้องที่จุดสับราง จากสถานีชิดลมมุ่งหน้าเข้าสถานีสยาม ส่งผลให้ความถี่ในการให้บริการลดลง เตือนผู้โดยสารที่ต้องเดินทางผ่านสถานีสยามจะต้องเปลี่ยนขบวนรถ ส่วนสำหรับสายสีลมให้บริการได้ปกติ